PDI ลุ้นโซลาร์ฟาร์มแห่ง 2 ในญี่ปุ่นเริ่ม COD ได้ใน Q2/60
PDI คาดโซลาร์ฟาร์มแห่ง 2 ในญี่ปุ่น กำลังการผลิตรวม 10.5MW เริ่ม COD ใน Q2/60 
27 ต.ค. 2559

บริษัท ผาแดงอินดัสทรี จำกัด (มหาชน) หรือ PDI เปิดเผยว่า โครงการโซลาร์ฟาร์มแห่งที่สองในญี่ปุ่นที่นาโกตะ (NOGATA) ขนาดกำลังการผลิต 10.5 เมกะวัตต์นั้น ได้เริ่มดำเนินการก่อสร้างแล้ว คาดว่าจะแล้วเสร็จและสามารถเปิดดำเนินการเชิงพาณิชย์ได้ในไตรมาส 2/60 หลังจากโรงไฟฟ้าพลังงานแสงอาทิตย์หรือโซลาร์ฟาร์มนานาโอะ (NANAO) ขนาด 2.27 เมกะวัตต์ ได้เริ่มดำเนินการเชิงพาณิชย์ได้ตั้งแต่เดือน ต.ค.ที่ผ่านมา
ทั้งนี้ โซลาร์ฟาร์มนานาโอะ เป็นโรงไฟฟ้าแห่งแรกของ PDI ที่ลงทุนโดยบริษัท พีดีไอ เอเชีย โซลาร์ จำกัด ซึ่งเป็นบริษัทย่อยของบริษัท พีดีไอ เอ็นเนอร์ยี จำกัด ที่ PDI ถือหุ้น 100%
อนึ่ง บริษัทได้ปรับโครงสร้างธุรกิจใหม่เพื่อยกระดับขึ้นสู่ “อุตสาหกรรมสีเขียว” ที่เป็นมิตรต่อสิ่งแวดล้อมและสร้างการเติบโตอย่างยั่งยืน โดยจัดโครงสร้างธุรกิจเป็น 3  กลุ่มหลัก ได้แก่ 1.พีดีไอ เอ็นเนอร์ยี ดำเนินธุรกิจจัดหาพลังงานจากพลังงานทดแทนเป็นหลัก 2.พีดีไอ แมททีเรียล ดำเนินธุรกิจจัดหาผลิตภัณฑ์ที่มีมูลค่าเพิ่มจากการรีไซเคิล และ 3.พีดีไอ อีโค ดำเนินธุรกิจบริหารจัดการกากอุตสาหกรรมที่เป็นมิตรกับสิ่งแวดล้อม